Planttyd in die Kaap | Dion se gedagtes
Ballade vir ‘n … drenkeling. »
Planttyd in die Kaap
Augustus 17, 2009 deur Dion
Oormekaar-rankende boontjies. Skarlaken beet-stamme teen klam aarde. Sappige koolblare waarteen oggenddou juweel-skitter. Welige mielieblare wat wieg en fluister dat somer uiteindelik aangebreek het. Dis planttyd, mense! Gaan soek jou graaf, vurk en hark, sleep die sak kraalmis nader en kry die honde weg van die beenmeel, ons moet tuinmaak!
Eie organiese groente kweek en gaarmaak het ‘n eienaardige bekoring. Dis harde werk en neem tyd. Dis geweldig moreel belonend en dis gesond. Dit lyk mooi. Ons grawe nou al so rukkie met effens-dom groen vingers in die aarde, maar ons het oor die afgelope twee jaar al redelik die vrugte – oftewel, groente – daarvan gepluk. Effens-dom sê ek; ek het uit die bloute besluit om weer goed in die grond te kry, ‘n 40m² area in die agtertuin omhein om die brakke uit te hou en gras verwyder. Toe het ek diep omgespit om die grond los te maak en al die klippe te verwyder, kunsmis oorgestrooi en goed natgemaak oor so week. Ek was haastig om plantjies aan die gang te kry en het oor een naweek rye gemaak en sade in die vars-verwerkte grond gedruk, weer natgegooi en duim vasgehou. Om die minste te sê was ek daardie eerste keer bitter teleurgesteld en Greenpeace sou van hulle boot afgeval het!
Noudat die organiese manier posgevat het, het ons eers bietjie gaan lees en toe besef dat omspit die grootste fout was. Dit ontbloot glo al die “goeie dinge” aan die elemente en alles word eintlik in die proses verloor, wat jou grond armer maak. Sedertdien vermy ons enige skadelike middels soos kunsmis en insekdoder en ons berei die grond goed voor met kompos, riviersand, kraalmis en beenmeel. Die beenmeel, het ons geleer, is baie goed vir “root crops” soos uie, wortels en aartappels. Die sand verbeter dreinering en die kraalmis – wel, dis net goed vir die grond. Ons het ‘n kompos-hoop begin; diè kan ons ook inwerk, maar dis ook goed om te gebruik as ‘n bo-laag om die grond se temperatuur konstant te hou en om sonlig van die bossies te weerhou. Sien, ons leer!
Die Irishman het ook ‘n wurm-toring begin en ons gooi als nat met “worm-wee”. My grond lê nou reg na die naweek en oor die volgende paar dae sal ek begin plant. Die tamaties is klaar in. Ek sit met ongeveer 50 – 60 uieplantjies wat moet in. Daar is bone, ertjies, spinasie, beet en wortels wat een van die dae hulle eerste blaartjies bo moeder aarde sal uitsteek. Ons kweek nou ons eie saadlinge met ‘n “planter-box” wat ek vir die Irishman gemaak het uit ou geute gevul met pot-grond, en ‘n skadunet deksel. Dis nou om die katte te verhoed om hulle eie bemesting by die saadlinge te voeg!
Kringe in 'n .... mieliebos!
Laas seisoen het ons telkemaal groenmielies uit ons eie tuin gehad. Die spinasie het welig gegroei, boontjies en ertjies was volop en rocket, slaaiblaar, kersie-tamaties en “spring-onions” kon ons tafel dikwels versier. Die eet is gesond, sowel as die selfvoldaanheid agterna. Kom, kom, mense! Hoe lyk julle tuine?
Posted in Daaglikse doen en late | 3 Kommentaar
op Augustus 17, 2009 at 1:14 nm | Antwoord elzabe
Nee, beroerd by ons dankie!! Ons wil so graag, maar ai! Dis soos jy se, so-iets neem tyd en geduld, veral om alles eers aan die gang te kry, en by 134 Smalstraat het ons weinig geduld en nog minder tyd… 😦
Maar wie weet, dalk een van die dae?
op Augustus 17, 2009 at 3:04 nm | Antwoord Dion
Elzabe! Goed om van jou te hoor. Ek onthou nog goed ons geselsies so al stappende van die skool af. Baie water in die see intussen, nê? Ja, die tuinmakery het ons behoorlik beet. Ons het net besluit; instede van half-bewusteloos rondlê oor naweke kan ons maar netsowel iets konstruktiefs aanvang met ons tyd, en dis iets waarmee mens die kinders kan wegtrek (met ‘n geweldige geween en gekners van tande aan die begin, moet ek bysê!) van die TV en rekenaar. Hulle is nie altyd gewillig nie, maar dit verander. Van wat ek kan onthou van Vryheid was die grond baie goed, dit word mos net vreeslik koud. Voorspoed!
op Augustus 18, 2009 at 3:17 nm | Antwoord Sonlig
Aaaaaaaaaaaaaaaaaaaagggg sien……dis hoekom ek uit die stad wil wegkom!
Ja ek weet ek kan ook in die stad groente plant, maar dis net nie dieselfde nie! Miskien is dit eerder ‘n leefstyl-probleem. Glo my, daar is geen bewusteloos rondlê oor naweke in hierdie girl se lewe nie!
My (blom) tuin is pragtig…inteendeel…dis was een van die hoof beweegredes hoekom ons die 2000 vk m erf gekoop het. Maar dis nie ek wat hom versorg nie – ‘n ander man ploeg twee dae per week my “grond” om en staan selfvoldaan agteruit om die vrugte van sy handewerk te beskou.
Ek beny jou broer!